आसमान से बिजली गिरी, चार की मौत, 11 घायल  
आसमान से बिजली गिरने की विभिन्न घटनाओं में चार व्यक्तियों की मौत हो गई जबकि 11 अन्य घायल हो गए।
जम्मू कश्मीर में सांबा, राजौरी, पुंछ और उधमपुर जिलों में आसमान से बिजली गिरने (तड़ित) की विभिन्न घटनाओं में चार व्यक्तियों की मौत हो गई जबकि 11 अन्य घायल हो गए।  पुलिस के अनुसार बुधवार रात राजौरी जिले के गलोटा गांव में जान बी नामक एक महिला की आसमान से बिजली गिरने से मौत हो गई। सांबा जिले में एक ऐसी ही घटना में ईट भट्टी में काम करने वाले एक मजदूर की जान चली गई। पुलिस के मुताबिक पोस्टमार्टम के बाद इन शवों को उनके परिवारों को सौंप दिया गया।  पुलिस ने बताया कि सांबा जिले में ही काक-दा-बुज गांव में निर्माणाधीन मकान पर कल रात आसमान से बिजली गिरने से दो श्रमिकों की मौत हो गयी जबकि दो अन्य घायल हो गए। मरने वाले दोनों श्रमिक छत्तीसगढ़ के निवासी थे। एक ऐसी ही अन्य घटना में पुंछ जिले में छह तथा उधमपुर जिले के बलोटा गांव में दो घायल हो गए। राजौरी जिले में ऐसी ही घटना में घायल हुए बाबा गुलाम शाह बादशाह विश्वविद्यालय के कर्मचारी को अस्पताल में भर्ती कराया गया। उधमपुर में एक शॉपिंग परिसर तथा जम्मू जिले में बारी ब्राह्मण इलाके में गौशाला पर भी आसमान से बिजली से गिरी। हालांकि कोई हताहत नहीं हुआ।